Hvis du kigger op mod solen klokken 11:07 i dag, vil du se et naturfænomen, som du ikke kan se hver dag - eller hvert år for den sags skyld. Her vil månen nemlig glide ind over solen, så vi får en delvis solformørkelse. Solformørkelsen sker i en lidt skæv vinkel, sådan at månen kun kommer til at dække cirka 37 procent af solens skive. Dermed kommer Solen til at ligne en halvmåne, når formørkelsen når sit højdepunkt. - Vi vil stadig kunne se dagslyset meget tydeligt her i Danmark. Men hvis man befinder sig i kazakhstan, vil man opleve total solformørkelse, fordi vinklen til solen er helt rigtig der, siger Torben Christensen, formand for NAFA (Nordjysk Astronomisk Forening for Amatører). Må vente 100 år til fuld solformørkelse Den delvise solformørkelsen vil være fuldt synlig i hele Nordeuropa, så du kan følge det sjældne naturfænomen, hvor end du befinder dig inden for landets grænser. Efter dagens solformørkelse i dag må vi vente helt til den 29. marts 2025, før vi får en solformørkelse i Nordeuropa igen. Her vil månen dog kun snitte solen. En lidt mere dækkende solformørkelse indtræffer den 12. august 2026. Først om over 100 år – den 16. oktober 2126 – får vi en total solformørkelse i Nordeuropa.

Referat:
Der går flere år, før et lignende fænomen rammer Danmark.